KIRJALLINEN KYSYMYS E-1052/00 esittäjä(t): Brigitte Langenhagen (PPE-DE) komissiolle. EU:n asetuksen N:o 850/98 III osaston 29 artiklan säännösten noudattamista koskeva valvonta (maksimaalinen moottorin teho 221 kW).



Virallinen lehti nro 072 E , 06/03/2001 s. 0017 - 0018



KIRJALLINEN KYSYMYS E-1052/00 esittäjä(t): Brigitte Langenhagen (PPE-DE) komissiolle (4. huhtikuuta 2000) Aihe: EU:n asetuksen N:o 850/98 III osaston 29 artiklan säännösten noudattamista koskeva valvonta (maksimaalinen moottorin teho 221 kW) EU:n asetuksessa N:o 850/98(1) säädetään merkityistä alueista, joilla kampelaa saa kalastaa vain suhteellisen alhaisilla moottorin tehoilla varustetuilla aluksilla (enintään 221 kW). Säännöksellä on tarkoitus suojella kampelakantaa. Luokituslaitos Germanischer Lloyd on kuitenkin ilmoittanut, että moottoreiden valvonnasta ja varmistamisesta huolimatta kaikkia moottorityyppejä, erityisesti elektronisia suihkutusmoottoreita, voidaan manipuloida moottorin tehon nostamiseksi yli sallitun enimmäisrajan. Voiko komissio tätä taustaa vasten vastata seuraaviin kysymyksiin: 1. Pitääkö komissio moottorin tehoja koskevaa valvontaa riittävänä, vaikka tehoja on moottorien varmistamisesta huolimatta mahdollista manipuloida? 2. Onko komissio sitä mieltä, että teknisiä määräyksiä (esimerkiksi silmukoiden määrä verkossa) pitäisi voida tarkastaa helpommin ja nopeammin, jolloin niitä olisi myös hankalampi manipuloida, mikä edistäisi kalakantojen suojelua? 3. Miten komissio valvoo tarkastustoimia? Millaisia tuloksia se on tähän mennessä saanut? Mihin toimiin se ryhtyy mahdollisten puutteiden poistamiseksi? (1) EYVL L 318, 27.11.1998, s. 63. Franz Fischlerin komission puolesta antama vastaus (12. toukokuuta 2000) 1. Komissio on tietoinen siitä, että konetehoa voidaan manipuloida monin tavoin, eikä konetehon valvonta ole todennäköisesti koskaan täysin riittävää. Puomitroolien konetehon yläraja on asetettu lainsäädännössä. Siitä säädetään kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla 30. maaliskuuta annetun neuvoston asetuksen (EY) 850/98(1) 29 artiklassa. 2. Teknisiä sääntöjä voitaisiin ehkä valvoa helpommin ja nopeammin. Jos konetehon rajoittaminen korvattaisiin täysin tällaisilla säännöillä, ns. kampelan rauhoitusalueelle päästetyiltä aluksilta poistuisivat kaikki koneteho- ja kokorajoitukset. Toisin sanoen kampelan rauhoitusalue lakkaisi olemasta ja siten nuoren kampelan säilyttämistoimenpiteiden vaikutukset heikkenisivät tai jäisivät olemattomiksi. Komissio on halukas harkitsemaan esimerkiksi parlamentin jäsenen ehdottamia teknisiä toimenpiteitä konetehorajoitusten lisäksi. 3. Yhteisön laissa säädettyjen toimenpiteiden seuranta ja täytäntöönpano on jäsenvaltioiden vastuulla. Jos jäsenvaltio havaitsee, että jokin alus rikkoo säädettyjä edellytyksiä, sen velvollisuus on ryhtyä asianmukaisiin oikeudellisiin toimiin. On valitettavaa, että joissakin tapauksissa jäsenvaltiot eivät ole hyödyntäneet tiettyjä niiden käytettävissä olevia mahdollisuuksia (esimerkiksi aluksen polttoaineenkulutusta) tarkastaessaan, onko laillisia vaatimuksia mahdollisesti rikottu. Komission tarkastajien tehtävänä on varmistaa, että jäsenvaltiot noudattavat velvollisuuksiaan asianmukaisesti. Komissio on tehnyt viime vuosina monia tarkastuksia, joiden perusteella se epäilee mutta ei pysty varmasti todistamaan että puutteita on. Niiden korjaamiseksi on tarpeen pohtia, miten konetehoa voitaisiin mitata yhdenmukaisesti kaikissa jäsenvaltioissa. On myös muistettava, että konetehon määritysedellytysten oikeudellisessa tulkinnassa on huomattavia eroja jäsenvaltioiden välillä. Komissio toteuttaa parhaillaan toimia, joilla edistetään yhteisön standardin kehittämistä merialusten konetehon mittausta varten. Se voi myöhemmin ehdottaa standardin muuttamista pakolliseksi yhteisön lainsäädännöllä. (1) EYVL L 125, 27.4.1998.